4 sterf in brandende voertuie ná botsingArgieffoto Vier mense is dood en nog een kritiek beseer toe twee voertuie Saterdagmiddag naby Bronkhorstspruit reg van voor gebots en albei aan die brand geslaan het. Russel Meiring, woordvoerder van ER24, het gesê paramedici het net ná 16:00 op die toneel op die R25 aangekom. Daar het hulle een voertuig in die noodbaan aangetref en die ander voertuig langs die pad. Albei voertuie was in ligte laaie. “Die brandweerdienste het dadelik ingespring en die vlamme is binne ŉ paar minute geblus,” het Meiring gesê. “By nadere ondersoek het paramedici drie liggame in die een voertuig gevind en een liggaam in die tweede voertuig. Al vier mense het reeds aan hul veelvuldige brandwonde beswyk en is op die toneel dood verklaar.” Paramedici het ŉ vrou, vermoedelik in haar 40’s, buite een van die voertuie aangetref. Volgens Meiring het sy veelvuldige beserings opgedoen en was sy in ŉ kritieke toestand. Sy is op die toneel behandel voordat sy per helikopter na ŉ hospitaal geneem is. Die oorsaak van die ongeluk is nog nie bekend nie.